ИТХ-ын тэргүүлэгчдийн 2017 оны

10 дугаар сарын 31-ний өдрийн

79-р тогтоолын 1 дүгээр хавсралт:

ХОГ ХАЯГДАЛ ЦУГЛУУЛАХ, ТЭЭВЭРЛЭХ, УСТГАХ

ҮЙЛ АЖИЛЛАГААНЫ ЖУРАМ

Нэг. Зорилго:

1.1. Энэхүү журмын зорилго нь: Иргэн, өрх, албан байгууллага, аж ахуй нэгжийн хог хаягдал хаях, цуглуулах, тээвэрлэх, ангилан ялгах, устгах үйл ажиллагаатай  холбоотой харилцааг зохицуулахад оршино.

Хоёр. Нийтлэг үндэслэл:

2.1.Энэхүү журмаар сумын нутаг дэвсгэрт үйл ажиллагаа явуулж буй албан байгууллага, аж ахуйн нэгж, айл, өрхөөс бий болсон ахуйн болон үйлдвэрлэлийн хог хаягдлыг зөөж арилгах, тээвэрлэх ажлыг зохион байгуулахад чиглэгдэнэ.

Гурав: **Сумын ИТХ-ын чиг үүрэг:**

  3.1. Хог хаягдал цуглуулах, тээвэрлэх, устгах үйл ажиллагааны талаар хууль тогтоомжийн хэрэгжилтийг хангуулах.

3.2. Хог хаягдлын менежментийг сайжруулахтай холбогдсон орон нутгийн хөтөлбөрийг батлах, түүний биелэлтэнд хяналт тавих.

 3.3. Хог хаягдлыг ангилах, цуглуулах, тээвэрлэх, дахин боловсруулах, эргүүлэн ашиглах, устгах журам батлах.

  Дөрөв. **Сумын Засаг даргын чиг үүрэг:**

 4.1. Сум дүүргийн газар зохион байгуулалтын ерөнхий төлөвлөгөөний дагуу хог хаягдлыг устгах цэг болон хог хаягдал хадгалах  цэгийн байршлыг тогтооно

4.2. Орон нутгийн үйлдвэрлэл, үйлчилгээ болон айл өрхийн хэрэглээнээс гарч байгаа хог хаягдлыг ангилан тээвэрлэх нормативын саналыг ИТХ-д өргөн батлуулах.

  4.3. Хог хаягдлын тухай хууль тогтоомжийг хэрэгжүүлэх үүрэг чиглэлийг багийн Засаг дарга нарт өгөх

  4.4. Хог ачиж цуглуулах, тээвэрлэх, устгах үйлчилгээтэй холбоотой иргэдийн санал, гомдол, хүсэлтийг шуурхай шийдвэрлэх асуудлыг холбогдох багийн Засаг дарга нарт үүрэгжүүлэх

Тав.  **Багийн Засаг даргын чиг үүрэг:**

  5.1. Хог хаягдлыг цэвэрлэх, зайлуулах ажилд иргэдийг татан оролцуулах

5.2. Хог хаягдлын үйлчилгээний хураамжийн төлөлтөд хяналт тавина.

5.3. Хог хаягдлын талаар хүлээсэн үүргээ биелүүлээгүй байгууллага, аж ахуйн нэгж, иргэдэд хууль, журмын дагуу хариуцлага хүлээлгэх.

 5.4. Багийн нутаг дэвсгэр хоггүй байх эсэхэд сард 1-2 удаа тогтсон цаг хугацаанд үзлэг хийж  хяналт тавих.

  5.5. Хог хаягдлын санг зарцуулах зөвлөлийн үйл ажиллагаанд нь мэргэжил арга зүйн зөвлөгөө өгч  удирдлагаар ханган, хяналт тавьж ажиллана.

5.6. Хог хаягдлыг устгах сангийн журам, хог хаягдлыг устгах “санг” зарцуулах эрх бүхий зөвлөлийг 3-5 хүний бүрэлдэхүүнтэйгээр  байгуулах, тогтоолын төслийг багийн ИНХ-д  өргөн барьж батлуулна.

  5.7. Айл өрхийг, хог хаягдлын төлбөр хураамжийн дэвтэртэй болгох, төлбөр төлсөн бичилтыг өгсөн даруйд тэмдэглэсэн байх.

**Зургаа.   Иргэн, аж ахуйн нэгж байгууллагын чиг үүрэг:**

6.1.   Зориулалтын бус газарт хог хаягдал хаяхгүй байх.

6.2.   Үүсгэсэн хог хаягдлаа ангилан ялгаж, тогтоосон цэгт хаях.

6.3. Ил задгай хог хаягдал шатаахгүй байх.

 6.4. Оршин суугаа газар орчмын хог хаягдлыг цэвэрлэх, олон нийтийг хамарсан ажилд оролцох.

  Долоо . **Хог хаягдал цуглуулах, тээвэрлэх, устгах  үйл ажиллагаа**:

  7.1. Хог хаягдлын төвлөрсөн цэгийн үйл ажиллагааг ЗДТГ-аас удирдлагаар ханган  байнгын  харуул хамгаалалтыг ажиллуулна.

7.2. Сумын Засаг даргын Тамгын газраас батлагдсан хуваарийн дагуу үйлчилгээний машин ажиллаж хог хаягдлыг  цуглуулан нэгдсэн хогийн цэгт хүргэх. Үүнд:  23, 1, 2, 3, 4, 5 дугаар гудамжийг сар бүрийн 1 дүгээр долоо хоногт, 6, 7, 8, 9, 10, 11, 12, 13 гудамжийг сар бүрийн 2 дугаар долоо хоногт, 14, 15, 16, 17, 18, 19, 20, 21, 22, 23, 24 дугаар гудамжийг сар бүрийн 3 долоо хоногт, бүх ААН, албан байгууллагуудыг сар бүрийн 4 долоо хоногийн даваа гаригаас пүрэв гариг хүртэлх хог хаягдлыг тээвэрлэх үйл ажиллагааг явуулах.

7.3. Иргэн, аж ахуй нэгж байгууллага нь  үүссэн  ахуйн  болон хатуу хог хаягдлыг ангилан,  байгаль орчинд сөрөг нөлөө үүсгэхгүй  хөнгөн хог хаягдал  / цаас, нийлэг уут, даавуу, модон  материал/ -г  зориулалтын  нүхэнд шатааж,  тусгайлсан   / шуудай,  саванд/  хийж эзэмшлийн газартаа  түр   хадгалан хуваарьт долоо хоногтоо ачуулах дуудлагаар үйлчлүүлэх.

 7.4.Олон нийтийг хамарсан хог цэвэрлэгээний ажилд, шаардлагатай тохиолдолд  цагдаагийн байгууллагатай хамтран тээврийн хэрэгслэлийг дайчлан ажиллуулах.

7.5. Эмнэлгийн хог хаягдлыг стандарт журмын дагуу тусгай саванд хийж  ангилан   ердийн хог хаягдал, эмийн хог хаягдал, хурц ирмэгтэй зүү, тариур, ампул зэргийг төмөр зууханд шатааж үүссэн хог хаягдлыг хогийн төвлөрсөн цэг дэх  зориулалтын нүхэнд хийнэ.

7.6. Төв суурин газраас алслагдсан малчин өрхүүд өвөлжөө, хаваржааны ойролцоо нүх ухан мал эмнэлгийн ариутгалын цэг байгуулж, галын  аюулгүйн шаардлага хангасан нүхэнд хог  хаягдлыг шатаах, булах ажлыг хийнэ.

   7.8 Халдварт өвчин  болон зүй бусаар хорогдсон малын сэг зэмийг мал эмнэлгийн хяналтанд  ариутгал халдваргүйжүүлэлт хийж булж устган, тэмдэгжүүлэх  ажлыг   /МЭҮН хариуцаж, МЭХУБ хяналт тавина/

  Найм: **Хог хаягдал цуглуулах, тээвэрлэх,үйл ажиллагааг санхүүжүүлэлт:**

  8.1.   Хог хаягдлын норматив, хог хаягдал үүсгэсний төлбөрийн хэмжээг сумын ИТХ-аар батлуулж мөрдөж ажиллана.

8.2 **Сар бүр ө**рх, ААН байгууллага нь батлагдсан хогны мөнгийг цахилгаан хэрэглэсний төлбөртэй цуг эрчим хүчний байцаагч бичиж иргэд банкинд тушаахдаа хогны төлбөрийг салгаж хог хаягдлын дансанд төвлөрүүлнэ.

8.3 Иргэн аж ахуйн нэгжийн хүсэлтээр  дуудлагаар үйлчлэхэд хог хаягдлын хэмжээнээс хамаараад  тогтоосон үнэ тарифын дагуу төлбөр, хураамжийг төлнө.

8.4. Айл өрхүүд хог хаягдлаа өөрийн эзэмшлийн газарт түр хадгалах сав, хадгалах саванд нэр тавьж номерлох, тагтай болгох, ангилан ялгасан байдлаар ачуулна. Ангилаагүй хог хаягдлыг ачихгүй. Мөн айл өрх, албан газрууд хог хаягдалаа өөрсдөө ачихгүй тохиолдолд урьдчилан жолоочид мэдэгдэж, тогтоосон тарифын дагуу ачуулах үнэ хөлсийг нэмж төлнө. Хог хаягдлын цогц үйл ажиллагаанд багийн засаг дарга, олон нийтийн байцаагч хяналт тавина.

8.5 Иргэд, ААН байгууллага газрын тухай хууль, газар эзэмших гэрээний дагуу эзэмшиж буй газрынхаа эргэн тойрны газрыг цэвэрлэх үүргийг хүлээж сар бүр цэвэрлэж байна.

8.2. Хог хаягдал устгах, тээвэрлэх зардалд зарцуулах хөрөнгийн сангаас дараах үйлчилгээнд зарцуулах бөгөөд журамд тусгагдсанаас бусад зориулалтаар хөрөнгө гаргахыг хориглоно.

8.2.1. Хог хаягдал устгах тээвэрлэх  шатахуун.

8.2.2. Автомашины урсгал засвар, үйлчилгээ

8.2.3. Хогийн талбайг тэгшлэх, засварлах, хаягжуулах.

8.2.4. Хог хаягдал устгах, тээвэрлэх гэрээт ажилтны урамшуулал, хөдөлмөрийн аюулгүй байдал, эрүүл ахуйн орчныг бүрдүүлэх, хувцас хэрэгслэлийн зардал.

8.2.5. Сурталчилгааны бусад хэвлэмэл хуудас хэвлүүлэх зардал.

8.2.6. Хогийн цэгт байнгын харуул хамгаалалтаар   ажиллуулах гэрээт ажилтны цалинд

8.2.6 Хог хаягдлын орлогыг оруулсан эрчим хүчний байцаагчид оруулсан орлогын 10% урамшууллыг сар бүр олгох.

  Ес. **Урамшуулал:**

9.1. Зориулалтын бус газарт ил задгай хог хаягдал хаясан иргэн, аж ахуйн нэгж, байгууллагын талаар үнэн бодитой мэдээлэл өгсөн иргэнд урамшуулал олгоно.

9.2. Байгаль орчныг хамгаалах тухай хуулийн 54 дүгээр зүйлийн 4 дэхь заалтыг үндэслэн мөнгөн урамшууллыг сумын Засаг даргын шийдвэрээр олгоно.

 9.3. Байгаль орчны хууль тогтоомж зөрчсөн тухай үнэн бодит мэдээллийг эрх бүхий байгууллага, албан тушаалтанд өгсөн, түүнчлэн зөрчлийг илрүүлсэн, илрүүлэхэд бодитой туслалцаа үзүүлсэн иргэнд зөрчил гаргагчид ногдуулсан торгууль, нөхөн төлбөрийн орлогын дүнгийн 15% тай тэнцэх мөнгөн урамшууллыг сум, дүүргийн Засаг дарга олгоно.

Арав**.**  **Хүлээлгэх хариуцлага:**

10.1. Хог хаягдлын тухай хууль тогтоомж зөрчсөн этгээдэд эрүүгийн хариуцлага хүлээлгэхгүйгээр бол улсын байцаагч болон сум дүүрэг, баг, хорооны Засаг  дарга  дараах хариуцлага хүлээлгэнэ.

10.2.    Зөрчлийн тухай хуулийн 6.1-д зааснаар

10.3 Хог хаягдлыг зориулалтын цэгээс бусад газарт хаясан бол учруулсан хохирол, нөхөн төлбөрийг гаргуулж хүнийг гучин нэгжтэй тэнцэх хэмжээний төгрөгөөр, хуулийн этгээдийг гурван зуун нэгжтэй тэнцэх хэмжээний төгрөгөөр торгоно.

10.4. Уг журмыг сумын ИХТ-аар хэлэлцүүлэн батлуулж тогтоол гарсан өдрөөс эхлэн сумын хэмжээнд оршин суугч айл өрх, ААНБ, иргэн бүх нийтээр дагаж мөрдөнө.